ועדת הכספים, כנסת 18, פרוטוקול מספר 1170, 2012-07-24 13:25

משה גפני: אני מחדש את ישיבת ועדת הכספים.

משה גפני: אנחנו ממשיכים את הדיון מאתמול בסעיף 4 בסדר היום הקיים והנושא שעל סדר היום הוא הצעת חוק לתיקון פקודת מס הכנסה (מס' 188) (תרומה למוסד ציבורי), התשע"ב-2011.

משה גפני: הצעת החוק הזאת, אתמול החלטנו לפצל.

משה גפני: להצעת החוק יש שלושה חלקים עיקריים.

משה גפני: החלק האחד, אותו פיצלנו ועליו אנחנו לא דנים – נדון עליו בעזרת השם או בזמן הפגרה או אחרי הפגרה כי זה תלוי גם בממשלה וגם בנו – הוא החלק הזה של הסמכויות, בידי מי הן נמצאות ועל פי איזה קריטריונים ניתנים האישורים.

משה גפני: זה דיון יותר ארוך ויותר מעמיק.

משה גפני: אנחנו לא יכולים לסיים את הדיון הזה לפני תום המושב הנוכחי של הכנסת.

משה גפני: לכן החלטנו לפצל אותו ולא דנים עליו עכשיו.

משה גפני: יש שני דברים בהם דנו אתמול כאשר האחד הוא גובה הסכום - גם הרצפה וגם התקרה – שאפשר לבקש עליו את ההנחה או את הפטור ממס לפי סעיף 46.

משה גפני: לגביה רצפה לא הייתה בעיה.

משה גפני: רשות המסים הציעה את הרצפה וגם יהודה אתמול סיפר לנו את מה שראינו בעיתונים, שהמעביד יכול במהלך די מסודר לבקש מהעובדים שלו והעובדים שלו יכולים לבקש ממנו להעביר את זה בסכומים הנמוכים יותר.

משה גפני: אפשר להעביר תרומה למוסד ציבורי, שזה דבר חשוב ומבורך.

משה גפני: אני טענתי שהיות ובשעתו הייתה קפיצה מארבעה ומשהו מיליון ל-7.7 או 7.8 מיליון, אמרתי שעכשיו שנאשר את החוק, נניח נאשר את מה שקיים, אני לא מסכים לעניין הזה כי עם איזו בשורה אני מגיע?

משה גפני: אני ביקשתי תשעה מיליון וקודם הודיע לי יהודה מונסנגו שהוא מסכיך לכך.

משה גפני: אני מברך אותו על כך.

משה גפני: זאת התקדמות במערכת המשאים והמתנים בינינו.

יהודה מונסנגו: זה בכפוף לכך שנראה שהכל עובר בסדר.

משה גפני: אסור להגיד את זה.

יהודה מונסנגו: כנראה אני לא מבין בזה.

משה גפני: החלק השני היה המועדים.

משה גפני: אני אמרתי שעד סוף שנת 2013, אין מה לדבר.

משה גפני: מדובר על עמותות היסטוריות.

משה גפני: יש כאן תהליך של חמישה מועדים כאשר הראשון שבהם הוא 2013 וכן הלאה, 2014, 2015 וכולי.

משה גפני: אני אמרתי שזה פשוט לא יכול להיות.

משה גפני: היה לנו דיון על מתי מתחיל המועד הראשון והסכמנו שהמועד הראשון יהיה בסוף 2014 וכולם יזוזו.

משה גפני: סוף 2014, סוף 2015, סוף 2016, סוף 2017 וסוף 2018.

משה גפני: על זה הגענו להסכמה.

משה גפני: טענתי שמדובר על עמותות היסטוריות שבעצם יש להן אישור לנצח - אנחנו מקשים עליהן עכשיו – והן הגישו את הבקשה בזמן, לפי המועדים שנקבעו על ידי המנהל אבל אין מספיק כוח אדם ולכן לא מתקבל האישור בזמן.

משה גפני: הרי יש כאן תוספת של ארבעים אחוזים עמותות חדשות שצריכות לקבל חידוש.

משה גפני: אגב, החידוש הוא לא בקשה חדשה אלא העמותה קיימת כמו כל עמותה שיש לה אישור וצריך לחדש אותה על פי כל הכללים שיש בחידוש רגיל של עמותה מתפקדת.

משה גפני: אמרתי שהעמותה הגישה בזמן, לפי המועד שקבע המנהל ולפי החוק אבל מאחר שאין להם תוספת של כוח אדם, בגלל שהעומס הוא גדול ובגלל כל מיני סיבות אחרות, הוא לא נותן לה את האישור בזמן.

משה גפני: על פי הצעת החוק הקיימת, טענתי אתמול, שבעצם הרישיון של אותה עמותה פג, האישור פג מכיוון ששום יועץ משפטי ואף יועצת משפטית לא תוכל לתת אישור לדבר כזה.

משה גפני: לא יכולים ללכת נגד החוק.

משה גפני: אז הייתה הצעה שבדיעבד הסכמתי לה.

משה גפני: את יכולה להקריא את הנוסח?

שגית אפיק: כן.

שגית אפיק: "המנהל יאריך את תוקף הקביעה של מוסד ציבורי כאמור בסעיף קטן (ב) שהגיש בקשה להארכה כאמור ובלבד שהמוסד הציבורי הגיש בקשה לחידוש הקביעה לפני תום המועדים החלים לגביו כאמור בסעיף קטן (ב) והטיפול בבקשה האמורה טרם הסתיים.

שגית אפיק: עד להחלטה בבקשה תעמוד הקביעה בתוקפה".

שגית אפיק: כלומר, המוסד הציבורי יצטרך להגיש את הבקשה לחידוש הקביעה לפני תום המועדים החלים לגביו, סוף 2014-2017, לפי איפה שהוא נכנס, כאשר אחרי שהוא הגיש בקשה כזאת, הוא יהיה רשאי גם להגיש בקשה להארכת המועד.

שגית אפיק: ככל שהוא יגיש בקשה להארכת המועד ליהודה, יהודה יאריך את המועד.

יהודה מונסנגו: אם לא סיימתי את הטיפול בבקשה.

שגית אפיק: אם לא סיימת את הטיפול בבקשה.

שגית אפיק: אם סיימת את הטיפול בבקשה, אין צורך בהארכה.

יהודה מונסנגו: או שתהיה הארכה לשלוש שנים נוספות או שיהיה הליך של ביטול.

יהודה מונסנגו: מדברים על מצב שלא עמדנו בזמנים.

משה גפני: אני עמותה היסטורית שלפי המועד שלי אני צריך להגיש בסוף 2015.

משה גפני: אתה הודעת לי להגיש את הניירת שלושה חודשים קודם.

משה גפני: אני הגשתי את זה.

משה גפני: אתה צריך לתת מרווח זמן כדי שאני אוכל להגיש.

משה גפני: אתה בדקת ואמרת שאני לא בסדר ולכן אתה מבטל לי את הרישיון, כמו שאתה מבטל למישהו רגיל שצריך להאריך בשלוש שנים.

משה גפני: ביטלת.

משה גפני: אתה צריך לנמק, אני יכול לערער וכל ההליך הקיים.

משה גפני: או שבדקת, ראית שהכל בסדר ונתת לי אישור.

משה גפני: על זה לא דיבר הכתוב.

משה גפני: זה לא הנושא.

משה גפני: הנושא הוא החשש שלנו שאנחנו בעצם עושים משהו חדש כאשר בחקיקה ראשית קובעים מועד ואתה לא הספקת לבדוק את הניירת שלי.

משה גפני: לא אתה, הבא אחריך.

משה גפני: אתה איש חרוץ אבל הבא אחריך עצלן.

משה גפני: יש אנשים בממשלה – אני לא אומר כלל, אבל יש – שהם עצלנים.

משה גפני: אני כמובן לא אומר שמות.

משה גפני: יש כאלה שהייתי גם מעדיף שיהיו עצלנים.

משה גפני: משום מה לא הספקת ואז החוק אומר – החוק שאנחנו הולכים לעשות אותו – שבטל הרישיון, בטל האישור.

משה גפני: למה?

משה גפני: מה פשעי ומה חטאי?

משה גפני: הגשתי את הכול בזמן.

אורי אריאל: לכמה שנים האישור?

משה גפני: לשלוש שנים.

אורי אריאל: אם החוק מתקבל זה יהיה מעכשיו עד 2015?

משה גפני: לא, הוא מדבר על העמותות ההיסטוריות.

משה גפני: זה משהו אחר.

שגית אפיק: עמותות שקיבלו אישורים לפני 1982 והאישורים שלהם בעצם לא מוגבלים בזמן.

ישראל מלאכי: מה קורה עם האישורים עד 2020?

יהודה מונסנגו: אלה האישורים ההיסטוריים אלא שבמחשב אי אפשר לכתוב אין סוף.

יהודה מונסנגו: זה עניין טכני.

ישראל מלאכי: יש הרבה עמותות עם אישור ניהול תקין .

יהודה מונסנגו: אלה האישורים ההיסטוריים.

ישראל מלאכי: זאת לא תשובה.

ישראל מלאכי: עמותה שמחזיקה היום אישור עד 2020.

יהודה מונסנגו: אני מסביר לך.

יהודה מונסנגו: היא מחזיקה אישור עד לביטולו.

משה גפני: אלה העמותות ההיסטוריות.

ישראל מלאכי: זה משהו אחר.

יהודה מונסנגו: לא.

יהודה מונסנגו: זה לא משהו אחר.

יהודה מונסנגו: למה אתה אומר את זה?

יהודה מונסנגו: אלה אישורים היסטוריים.

משה גפני: יש עמותה שלא כתוב לה 2020?

ישראל מלאכי: כן.

ישראל מלאכי: הרבה עמותות.

משה גפני: מה כתוב להן?

ישראל מלאכי: עד ביטולו.

משה גפני: למי כתוב 2020?

יהודה מונסנגו: אני אסביר.

יהודה מונסנגו: האישורים ההיסטוריים הם אישורים שקיבלו 46 עד שנת 1991.

יהודה מונסנגו: במחשב אי אפשר לכתוב עד אין סוף.

יהודה מונסנגו: בשעתו, כשהתחילה רשות המסים לעבוד עם מחשבים, רשמו את האישור ההיסטורי שהוא עד לביטולו, רשמו אותו עד 2010.

יהודה מונסנגו: הגענו ל-2010 ואף אחד לא טיפל באישורים ההיסטוריים.

יהודה מונסנגו: בא מי שבא וגם ביקר אותנו בנושא הזה, ואני לא אומר מי זה כי אתה לא אוהב שאני אומר את זה, וכרגע עדכנו.

משה גפני: אישרנו לו מנכ"ל היום.

יהודה מונסנגו: עדכנו את זה ל-2020.

אורי אריאל: מה פתאום אתם מאשרים כאן את מנכ"ל מבקר המדינה?

אורי אריאל: זה סדר טוב הדבר הזה?

משה גפני: אנחנו ועדת שירות.

ישראל מלאכי: ברגע שפיצלת, אין סמכויות לבטל.

יהודה מונסנגו: זה לא מוגבל בזמן.

יהודה מונסנגו: זה עניין טכני.

אורי אריאל: יהודה, יוגשו בג"צים.

יהודה מונסנגו: הם מחזיקים ביד אישור שהוא עד לביטולו.

אורי אריאל: אבל אתה לא יכול לקחת לי אישור.

יהודה מונסנגו: אנחנו כבר לא שם.

יהודה מונסנגו: אנחנו במצב שהסכמנו, אני מקווה שנסכים, לקטימת האישורים ההיסטוריים כי נוצר מצב שהוא לא שוויוני.

יהודה מונסנגו: נוצר מצב שמחצית מהעמותות בעצם מחזיקות אישורים שעד ששר האוצר לא בא ובאקט מינהלי ביטל, קטם את תוקף האישור הזה, האישור הזה בתוקף.

יהודה מונסנגו: לעומת זאת, משנת 1991 ואילך כל מי שקיבל אישור 46 הוא עד לשלוש שנים.

יהודה מונסנגו: לכן נוצר מצב שהוא לא שוויוני, הוא לא נכון והוא לא בריא.

אורי אריאל: אני בעל עמותה, אני אלך לבג"ץ.

אורי אריאל: מה פתאום אתם מושכים לי בצורה כזאת את האישור?

שגית אפיק: אני לא מבינה איך עשית עד 2020.

יהודה מונסנגו: אני אסביר.

שגית אפיק: כאילו החוק נתן להם את זה לנצח.

יהודה מונסנגו: זה רישום טכני.

שגית אפיק: אני רוצה להבין.

שגית אפיק: 2020 הוא תאריך פיקטיבי ולמעשה גם ב-2021, אלמלא החקיקה הזאת שעוברת כאן היום, אין לנו את הצעת החוק הזאת, אתה מאריך להם את זה עד 2700.

יהודה מונסנגו: בוודאי.

יהודה מונסנגו: אם אני רואה שקיבלתי את האישור לפני 1991, מבחינתי זה אומר שאתה מחזיק באישור שכל עוד הוא לא בוטל באקט, הוא לנצח.

יהודה מונסנגו: זה שזה רשום במחשב עד 2020, זה עניין טכני.

יהודה מונסנגו: אם הייתי היום ב-2020 ולא היינו עם תיקון החקיקה הזה, הייתי מאריך את זה הלאה.

יהודה מונסנגו: זה עניין טכני לחלוטין.

ישראל מלאכי: במשרדי העמותה שהוא הנפיק, אתה לא רצית להנפיק.

יהודה מונסנגו: מה לא רציתי להנפיק?

יהודה מונסנגו: על מה אתה מדבר?

ישראל מלאכי: לא רצית להנפיק אישורים על ביטול.

יהודה מונסנגו: זה לא נכון.

ישראל מלאכי: זה כן נכון.

יהודה מונסנגו: מה אתה אומר לי?

ישראל מלאכי: יש הרבה מאוד עמותות היסטוריות שלא הנפקת להן.

ישראל מלאכי: אתה יכול להגיד לכמה עמותות הנפקת, מתוך ה-1,930?

ישראל מלאכי: לכמה עמותות יש עד 2020?

יהודה מונסנגו: אני חוזר ואומר לך שוב.

יהודה מונסנגו: אם עמותה באה ואומרת לי שהיא איבדה את האישור ההיסטורי שלה שהיא קיבלה בשנת 1990, אם מישהו פונה אלי, אני מנפיק לו אישור חדש ידני.

ישראל מלאכי: רק מי שאיבד?

יהודה מונסנגו: כן.

יהודה מונסנגו: אם מישהו פונה אלי, אני מנפיק לו אישור חדש ידני.

ישראל מלאכי: אתה חתום.

יהודה מונסנגו: אני חותם עליו.

ישראל מלאכי: אז עכשיו אתה לוקח לו את ההיתר.

יהודה מונסנגו: אני לא לוקח לו את ההיתר.

יהודה מונסנגו: אני חוזר ומצהיר כאן שהאישור, כל עוד הוא לא בוטל, הוא יכול להיות מבוטל אך ורק על ידי החוק הזה.

ישראל מלאכי: זה מה שאני אומר.

יהודה מונסנגו: אתה מעורר בעיות שלא קיימות.

שגית אפיק: ברגע שמתקנים כאן את החקיקה, ממילא יהיו קבועים חדשים כך שזה לא משנה מה היה להם או לא היה להם ביד.

אורי אריאל: אתה חייב בהוראות מעבר לתת להם שמונה שנים.

משה גפני: מה שמלאכי מעיר, הוא מעיר הערה נכונה, אבל אנחנו הסכמנו לעיקרון שהעמותות ההיסטוריות בתהליך של כמה שנים, של חמש שנים, שיתחיל מסוף 2014 עם הסייגים שקבענו.

אורי אריאל: מ-2014, חמש שנים תהליך?

משה גפני: כן.

משה גפני: זה חמש שנים.

משה גפני: זה חמש שנים עד 2018.

משה גפני: זה בתהליך מדורג.

שגית אפיק: זה מחולק לחמש קבוצות.

משה גפני: אני מבקש שאלה שקיבלו רישיון עד 2020, שהם יהיו האחרונים.

משה גפני: יהודה, אני הבנתי, לא ידעתי קודם שזה קיים.

יהודה מונסנגו: אין לזה משמעות.

משה גפני: מה פירוש אין משמעות?

משה גפני: לי יש רישיון שלך ביד, יש לי אישור שהוא תקף עד 2020 ואתה צריך להגיד לי למה אתה שינית אותו.

יהודה מונסנגו: הוא לא תקף עד 2020.

משה גפני: כך כתבת לי.

יהודה מונסנגו: אני לא יכול לרשום במחשב.

יהודה מונסנגו: אין לי בעיה גם לכתוב עד 2100.

משה גפני: אתה לא יכול לכתוב.

יהודה מונסנגו: במחשב אני כן יכול.

יהודה מונסנגו: יש פער בין המצב המשפטי לבין מה שכתוב במחשב.

משה גפני: הוויכוח לא קיים.

משה גפני: אני מציע שתרדו מהעניין הזה.

משה גפני: אפשר להתעקש על זה עכשיו, אין בעיה, נתחיל להתקשקש עם החוק כשאנחנו נמצאים במצב שבו בסופו של דבר מדובר על העמותות ההיסטוריות שנכנסות להילוך הזה של מתן רישיון.

משה גפני: אי אפשר יהיה להחזיק את זה לאורך זמן כאשר יהיה הבדל בינן לבין העמותות הרגילות.

אורי אריאל: לא שמעתי שיהודה מקבל את הצעתך.

משה גפני: תכף נגיע לזה, אבל קודם כל אני רוצה להסביר את העיקרון.

משה גפני: אנחנו עומדים כאן במצב של חקיקה והחקיקה הזאת יכולה לא להיות מאושרת במושב הזה.

אורי אריאל: אתה מזדרז עם זה?

משה גפני: מה זה אני מזדרז?

משה גפני: אני רוצה לאשר את זה.

אורי אריאל: תצמיד את זה לחוק ששינסקי.

משה גפני: אתה לא היית אתמול.

משה גפני: אני מנהל כאן דיונים כבר שלושה או ארבעה חודשים.

משה גפני: המשמעות של העניין היא שאם מישהו תורם לך – מה הסכום המרבי היום?

אוריאל לדרברג: לפי הוראות שעה זה שבע.

משה גפני: איפה הוראת השעה שלך?

שגית אפיק: הוראת השעה פקעה ב-2010.

אוריאל לדרברג: חמש ומשהו.

שגית אפיק: 4,700.

אוריאל לדרברג: עם ההצמדה זה מגיע לחמש ומשהו.

משה גפני: זה 4,820.

משה גפני: המשמעות של העניין היא שכל התרומות האלה, אתה נשאר אתן בלי כלום.

אורי אריאל: אני חושב שאני מתחיל לקנא בך.

אורי אריאל: כמה תורמים מעל חמישה מיליון?

משה גפני: יש תורמים כאלה.

משה גפני: אנשים פנו.

משה גפני: הנה, תשאל אותם.

משה גפני: מלאכי, תדע שאני יכול לעשות כל מה שעולה בדעתי.

משה גפני: אני יכול להעביר כאן מה שאני רוצה, אני יכול את הבניין הזה להרים עד לשמים ולהוריד אותו עד לארץ, הכול בסדר, אבל אנחנו חיים כאן כל הזמן בפשרות.

אורי אריאל: לכמה אתה מעלה את הסכום עכשיו?

משה גפני: לתשעה מיליון.

אורי אריאל: למה לא יהיה מניין?

משה גפני: למה לא באת אתמול?

שגית אפיק: למה לא עשרים?

אורי אריאל: אם את תתעקשי על זה, אני אסכים.

שגית אפיק: אני רציתי סכום עגול, עשרה מיליון.

אורי אריאל: עשרה מיליון.

אורי אריאל: אני מגיש הסתייגות.

משה גפני: יהודה, אני לא ידעתי שיש כאלה אישורים מאז נכנס המחשב עד שנת 2020 ואני מבקש שהם יהיו אחרונים.

משה גפני: אני לא כותב את זה בחוק.

משה גפני: אני מבקש שהם יהיו אחרונים.

יהודה מונסנגו: אני חוזר ומסביר.

משה גפני: יהודה, הבנתי.

משה גפני: טכנית יש לי רישיון ביד עד שנת 2020.

יהודה מונסנגו: לא.

יהודה מונסנגו: אני מסביר לך.

יהודה מונסנגו: לא.

משה גפני: אל תסביר לי.

משה גפני: הבנתי.

משה גפני: יש לי אישור ביד.

אורי אריאל: תעצור את הדיון כדי שהם ישקלו ויחזרו.

משה גפני: גם הכוחות שלי מוגבלים.

משה גפני: אני מבקש ממך.

משה גפני: אלה שיש להם אישור עד שנת 2020, שהם יהיו אחרונים.

משה גפני: זה הכול.

משה גפני: תעשה מה שאתה רוצה.

משה גפני: אני לא מכניס את זה בחוק אבל אני מבקש ממך.

משה גפני: אני חושב שזה נכון לעשות ואני במקומך הייתי עושה את זה.

משה גפני: יש תיקון שאנחנו רוצים לעשות, תיקון טכני שהיה בחוק ההסדרים, לגבי הנושא של דמי לידה במס הכנסה שלילי.

שגית אפיק: יהודה, אלה של 2020 הם כאלה שיכולים להיות גם בקבוצה הראשונה?

יהודה מונסנגו: הם יכולים להיות בקבוצה הראשונה, בקבוצה השנייה, בקבוצה השלישית, הרביעית או החמישית.

יהודה מונסנגו: זה מה שאני מנסה להגיד.

שגית אפיק: הוא לא יכול לעשות את מה שאתה מבקש.

יהודה מונסנגו: אני לא יכול.

יהודה מונסנגו: גם אין לזה שום משמעות.

אורי אריאל: אם כן, חזרנו לדיון.

שגית אפיק: אבל זה לא משנה.

שגית אפיק: עכשיו אתה קובע להם בחקיקה.

ישראל מלאכי: תדחו את זה בשנה, כמו שדיברנו אתמול.

שגית אפיק: אבל אתה נותן להם אופציית הארכה.

שגית אפיק: הוא יאריך בכל הזדמנות.

יהודה מונסנגו: מה שלא נעשה, אנחנו לא בסדר.

משה גפני: לא.

משה גפני: זה שאתם לא בסדר, זה בסדר מה שאתה אומר אבל אנחנו לא מכניסים את זה בחוק.

משה גפני: הגיעה ליאת.

משה גפני: אנחנו החלטנו בחוק ההסדרים לגבי מס הכנסה שלילי על דמי לידה.

משה גפני: דמי לידה זה כמו דמי מחלה שנכנסים לאישה העובדת במס הכנסה שלילי.

משה גפני: שמנו את זה במכנה במקום במונה אבל צריך לשים את זה במונה.

שגית אפיק: התיקון בחוק ההסדרים היה להשוות בין חופשת לידה לחופשת מחלה ולמילואים.

שגית אפיק: בזמן שנכנס התיקון לחוק מס הכנסה שלילי, הוא נוסח באופן כזה שהוא יצר מצב שהוא בעצם מצב הפוך ממה שהייתה כוונת המחוקק.

משה גפני: יצא שהעשירות יקבלו והעניות לא יקבלו.

ליאת גרבר: יצר עיוות בנוסחה.

ליאת גרבר: פשוט עשינו חצי נוסחה.

ליאת גרבר: חצי הריון.

משה גפני: את יכולה להקריא?

שגית אפיק: תיקון חוק להגדלת שיעור ההשתתפות בכוח העבודה ולצמצום פערים חברתיים (מס הכנסה שלילי) "בחוק להגדלת שיעור ההשתתפות בכוח העבודה ולצמצום חברתיים (מס הכנסה שלילי), התשס"ח-2007, בסעיף 1, בהגדרה הכנסת עבודה, בפסקה (3), בסופה יבוא "למעט דמי לידה המשתלמים לפי סימן (ג) בפרק ג' לחוק הביטוח הלאומי".

שגית אפיק: ככל שיידרשו התאמות נוספות לגבי עצמאים או לגבי משהו אחר, אנחנו נשב על זה וננסח.

שגית אפיק: תבדקי את זה מול האנשים המקצועיים.

שגית אפיק: כיוון שהמענק הראשון שישתלם לגבי מס הכנסה שלילי הוא 15 ביולי, התחולה של הסעיף הזה תהיה לגבי מענק שיש לשלם אותו החל מהמועד הזה, 15 ביולי 2012.

ליאת גרבר: אולי נאמר משהו לגבי טעויות שהוגשו לגבי שנת המס 2012 ואז זה בעצם כולל את כל המענקים?

אורי אריאל: גפני, אתה רוצה להעלות את זה מחר?

משה גפני: כן.

ליאת גרבר: עצם הזכאות היא התביעה.

שגית אפיק: אפשר לעשות את זה כך.

שגית אפיק: התחולה היא מהמענק שצריך להתקבל.

ליאת גרבר: למעשה מענקים שמשלמים בגין שנת המס 2011.

שגית אפיק: כן.

שגית אפיק: זאת הסתייגות שאתה מכניס לצורך תיקון הטעות.

ליאת גרבר: אני רוצה להרחיב את זה אפילו יותר.

ליאת גרבר: אנחנו רוצים שגם שמירת הריון תהיה בפנים.

ליאת גרבר: היום שמירת הריון משולמת על ידי ביטוח לאומי.

משה גפני: בבקשה.

משה גפני: אפשר להכניס את זה?

ליאת גרבר: מבחינתנו גם שמירת הריון צריכה להיות.

משה גפני: בסדר.

משה גפני: אנחנו מכניסים את זה.

משה גפני: זה גם בהסתייגות שלי.

ליאת גרבר: אבל אז התיקון יצטרך להיות גם במונה וגם במכנה כי זה בכלל לא מופיע.

ליאת גרבר: כאן נצטרך לעשות גם בחודש עבודה בפועל.

משה גפני: בסדר.

משה גפני: גם שמירת הריון.

שגית אפיק: גם שמירת הריון.

שגית אפיק: ננסח את זה.

משה גפני: אנחנו מצביעים על ההסתייגות כפי שהוקראה עכשיו על ידי היועצת המשפטית והתווספה על ידי ליאת גרבר?

משה גפני: בעד קבלת ההסתייגות – פה אחד ההסתייגות התקבלה

משה גפני: ההסתייגות אושרה.

שגית אפיק: נעבור על הסעיפים.

אורי אריאל: על הסעיף של ה-2020 אני רוצה הסתייגות.

משה גפני: הסתייגות למליאה?

אורי אריאל: כן.

שגית אפיק: צריך להצביע.

משה גפני: אני אצביע נגד.

אורי אריאל: תימנע.

משה גפני: לא.

משה גפני: אם זה עובר, אין חוק.

משה גפני: אם אתה רוצה הסתייגות למליאה, בסדר, אבל אז זה נופל.

יהודה מונסנגו: זה די והותר.

יהודה מונסנגו: החידוש הוא במדרגה הנמוכה דווקא ולא בגבוהה.

יהודה מונסנגו: תתפלא.

משה גפני: מה שסוכם, זה מה שיהיה.

משה גפני: אם זה לא יהיה, לא יהיה חוק.

משה גפני: אתה יכול להגיש את זה כהסתייגות, אבל אם זה יעבור, אני מושך את החוק לוועדה.

משה גפני: איך שאתה רוצה.

אורי אריאל: קודם כל, תכניס את ההסתייגות.

משה גפני: בסדר.

משה גפני: יש הסתייגות של חבר הכנסת אורי אריאל.

אורי אריאל: צריך לעשות עכשיו את הרביזיה?

אורי אריאל: אני פשוט צריך ללכת.

שגית אפיק: על כמה?

משה גפני: אלה שיש להם אישורים עד שנת 2020, זה יהיה עד שנת 2020.

יהודה מונסנגו: אני לא יכול להתחייב על משהו שהוא לא נכון.

יהודה מונסנגו: אני רוצה שזה יהיה ברור.

יהודה מונסנגו: אני לא יכול להתחייב על משהו שהוא לא נכון.

משה גפני: נרשם בפרוטוקול.

אורי אריאל: על מה אתה יכול להתחייב?

יהודה מונסנגו: הטענה היא טענה לא נכונה.

יהודה מונסנגו: צריך להסביר את זה.

יהודה מונסנגו: יש לך אישור היסטורי, אתה מחזיק פתק שהוא היסטורי, אני יודע שהוא היסטורי גם אם איבדת את הפתק הזה כי קיבלת את האישור אצלי ואני רואה לפני 1991.

יהודה מונסנגו: אני יודע שאתה בקבוצה הזאת.

יהודה מונסנגו: הלכנו וקטמנו את הקבוצות האלה.

שגית אפיק: אין משמעות למה שאתה מבקש.

יהודה מונסנגו: אין לזה שום משמעות.

משה גפני: אני אקח את אורי אריאל להתייעצות ואני אשכנע אותו.

משה גפני: אתה מעלה את זה לעשר במקום תשע?

יהודה מונסנגו: לא.

יהודה מונסנגו: לא יכול.

אורי אריאל: לא יכול?

יהודה מונסנגו: לא יכול.

אורי אריאל: אנחנו יכולים.

אורי אריאל: אנחנו מחוקקים.

יהודה מונסנגו: אתה רוצה, נמשוך את ההצעה.

יהודה מונסנגו: חבל.

יהודה מונסנגו: ממש חבל.

ליאת גרבר: יש לנו מנדט לתשעה מיליון.

ליאת גרבר: זה המנדט המקסימאלי.

ליאת גרבר: ההנחיה שלנו היא למשוך.

אורי אריאל: ואם זה יהיה קצת פחות מ-2020?

אורי אריאל: לאן אתם יכולים להגיע?

אורי אריאל: אנחנו רוצים שמחזיק עד 2020, יהיה לו 2020.

אורי אריאל: אתה אומר שאתה לא יכול כי זה טכני וכולי, אבל אתה יכול להגיד שנה שזה כן?

יהודה מונסנגו: אני אסביר לך את העניין של 2020.

יהודה מונסנגו: אנחנו עשינו מפתח מאוד פשוט.

יהודה מונסנגו: אמרנו איך נקטום את האישורים האלה.

יהודה מונסנגו: הלכנו לפי משוואה.

יהודה מונסנגו: ככל שאתה מחזיק יותר זמן באישור, כך נקטום אותם יותר מהר עכשיו.

יהודה מונסנגו: זאת אומרת, אם החזקת למשל לפני 1981, נקטום אותך ב-2014.

יהודה מונסנגו: מ-1981 עד לצורך הדוגמה 1983 – נקטום אותך ב-2015.

יהודה מונסנגו: לכולם יש אישור עד לביטולו.

יהודה מונסנגו: יש להם אישור שאין לו שום רלוונטיות למספר 2020.

יהודה מונסנגו: המספר 2020 הוא אקט שרשום במחשב.

יהודה מונסנגו: כמו שאמרתי, אם האישור לפני 1991, הוא אישור עד לביטולו.

יהודה מונסנגו: לכן הטענה שנטענה כאן היא לא רלוונטית בכלל.

אורי אריאל: אני רואה שצריך להוסיף כאן עוד הסתייגויות.

משה גפני: אני רוצה לאשר את זה כמות שזה.

אורי אריאל: נגיש גם על ה-2020 וגם על המניין.

שגית אפיק: צריך להצביע על זה.

משה גפני: ההסתייגות שלך היא שאם יש אישור עד שנת 2020, זה יהיה עד 2020.

שגית אפיק: עכשיו יצביעו על ההסתייגות.

שגית אפיק: אם היא נופלת, היא עולה למליאה ואתם יכולים להגיש הסתייגות נגדית של שר האוצר.

משה גפני: לא, לא צריך.

ליאת גרבר: למה לא?

שגית אפיק: בואי נראה שזה עובר.

משה גפני: אנחנו מצביעים על ההסתייגות.

משה גפני: בעד אישור ההסתייגות – ההסתייגות לא התקבלה

משה גפני: ההסתייגות לא התקבלה והיא עולה למליאה.

משה גפני: יש לך הסתייגות נוספת?

אורי אריאל: תקרה של עשרה מיליון שקלים.

משה גפני: אנחנו מצביעים.

משה גפני: בעד אישור ההסתייגות - ההסתייגות לא התקבלה

משה גפני: ההסתייגות לא התקבלה והיא עולה למליאה.

משה גפני: אנחנו מצביעים על הצעת החוק.

שגית אפיק: אני רק אומר בחצי דקה.

שגית אפיק: מה שנכנס לנו זה סעיף 1(1)(א) שבו יהיה תשעה מיליון שקלים לעומת מה שהוקרא אתמול.

שגית אפיק: סעיף 1(2) שמבטל את סעיף קטן (ב).

שגית אפיק: סעיפים 2, 3 ו-4 כמו שהוקראו אתמול.

שגית אפיק: .

ליאת גרבר: איפה את מכניסה את הסעיף החדש?

שגית אפיק: אני מקריאה בשבילך.

שגית אפיק: סעיף 5, תחילה והוראת מעבר.

שגית אפיק: בסעיף קטן (ב) ירדו המלים "על אף הוראות סעיף 46א(2) לפקודה כנוסחה בסעיף 1(1)(ב) לחוק זה".

שגית אפיק: המלים האלה יורדות מכיוון שאנחנו ויתרנו על 46א(2).

שגית אפיק: המועדים יהיו מ-1 עד 5 בפסקאות.

שגית אפיק: כאשר 1, זה עד סוף 2014, 2 עד סוף 2015, 3 עד סוף 2016, 4 עד סוף 2017 ו-5 עד סוף 2018.

שגית אפיק: יתווסף לסעיף 5 סעיף קטן (ג) שיגיד ש"המנהל יאריך את תוקף הקביעה של מוסד ציבורי כאמור בסעיף קטן (ב) שהגיש בקשה להארכה כאמור ובלבד שהמוסד הציבורי הגיש בקשה לחידוש הקביעה לפני תום המועדים החלים לגביו כאמור בסעיף קטן (ב) והטיפול בבקשה האמורה טרם הסתיים.

שגית אפיק: עד להחלטה בבקשה, תעמוד הקביעה בתוקפה".

שגית אפיק: יוכנס הסעיף של מס הכנסה שלילי עם התחילה שלו.

ליאת גרבר: לא דיברנו על התחילה של זה.

שגית אפיק: אמרתי, והתחולה של מס הכנסה שלילי.

ליאת גרבר: אבל לא דיברנו על התחילה של התיקון.

שגית אפיק: הקראנו את זה אתמול, את התחילה של התיקון.

שגית אפיק: לא היה על זה ויכוח.

ליאת גרבר: בוודאי, עד 2011.

שגית אפיק: 2011 תהיה שנה של חור?

שגית אפיק: הבנו שהסכמתם לזה אתמול.

ליאת גרבר: לא, אין לנו דרך.

שגית אפיק: אבל דיברנו על זה אתמול.

שגית אפיק: אתם כל הזמן אמרתם שההצעה פורסמה ב-2011 ואנשים הסתמכו עליה.

יהודה מונסנגו: אנשים הגישו בקשות.

יהודה מונסנגו: לא נתחיל עכשיו לתת החזרי מס.

ליאת גרבר: אלה דוחות שהוגשו.

אוריאל לדרברג: יש כאלה שלא הוגשו.

אוריאל לדרברג: תרומות של 180 שקלים לא הוגשו.

אורי אריאל: למה אתם מודאגים?

אורי אריאל: ממילא החוק לא עובר.

ליאת גרבר: תפעולית אנחנו לא יכולים להתמודד עם זה.

שגית אפיק: אז צריך לתקן את סעיף קטן (א).

אוריאל לדרברג: תרומות שתרמו בשנת 2011, 180 שקלים או מעל הגובה שעכשיו קיים וכאן אושר, לא יוכל ו לקבל זיכוי על זה?

יהודה מונסנגו: מי שבשנה שעברה תרם לצורך הדוגמה 250 שקלים, עכשיו ירדנו ל-180.

יהודה מונסנגו: הוא יבוא ויאמר שאז הוא לא יכול היה לקבל החזר ועכשיו הוא יכול לקבל החזר.

יהודה מונסנגו: אז הוא יחזור אלינו.

יהודה מונסנגו: אתה יוצר לנו כאן קושי מינהלתי.

יהודה מונסנגו: אתה יוצר לנו כאן בעיה של להתחיל להתמודד עם החזרי מס.

יהודה מונסנגו: אנחנו לא רוצים להיות שם.

אוריאל לדרברג: כל הסיפור הזה הוא החזרי מס.

ליאת גרבר: לא.

ליאת גרבר: כל מה שהוא לא בשנה השוטפת.

משה גפני: מה שהיה בהוראת השעה בשנת 2011, יהיה?

ליאת גרבר: לא הייתה הוראת שעה ב-2011.

משה גפני: אז לא יהיה כלום?

שגית אפיק: יהיה חור.

ליאת גרבר: לא, לא יהיה חור.

ליאת גרבר: זה יהיה המצב שלפני.

שגית אפיק: ב-2009 וב-2010 יש שבע וחצי.

ליאת גרבר: זאת הבשורה שוועדת הכספים מביאה ב-2012.

אוריאל לדרברג: אבל מה עם 2011?

ליאת גרבר: 2011 חוזרת לסכומים שהיו לפני הוראת השעה.

יהודה מונסנגו: אוריאל, תאמין לי שקיבלתם יפה מאוד.

יהודה מונסנגו: קיבלת מדרגה יפה.

משה גפני: לא, כאן לא מקבלים.

אוריאל לדרברג: אנחנו באמת רוצים לתת בשורה לתרומות של אנשים.

משה גפני: אנחנו הסכמנו אתמול ש-2011 לא תהיה.

ליאת גרבר: הסעיף של המידוד צריך להיכנס ל-2013.

שגית אפיק: לא.

ליאת גרבר: זה הסכום עליו הסכמנו.

משה גפני: לא.

משה גפני: זה לא הסכמנו.

משה גפני: הסכמנו להוריד את 2011.

ליאת גרבר: אז זה לא תשעה מיליון.

משה גפני: אז יהיה תשעה ומאה.

ליאת גרבר: אנחנו לא יכולים.

משה גפני: אתם לא יכולים, אז לא צריך.

משה גפני: החוק ייפול.

משה גפני: הסכמנו אתמול ש-2011 לא תהיה.

משה גפני: העדכון לא יהיה מ-2013.

משה גפני: כמה אפשר לסבול?

משה גפני: תקראי את זה.

משה גפני: תמשכו את החוק.

משה גפני: אורי אריאל עכשיו ילך לכל העמותות שלי והוא יגיד להם להצביע לאיחוד הלאומי כי גפני הוא סתם בטלן, והוא יהיה צודק.

אורי אריאל: אני כבר הלכתי.

אורי אריאל: ראיתי את ההתנהלות והלכתי.

משה גפני: חבל על הזמן.

משה גפני: אני לא מסכים.

משה גפני: מה שסיכמנו, סיכמנו.

משה גפני: 2011, הסכמנו אתמול שלא יהיה.

משה גפני: אם לא יאושר החוק, אז לא 2011 לא תהיה אלא גם 2012 לא תהיה.

שגית אפיק: 5(א) יתוקן.

שגית אפיק: "תחילתם של סעיפים 1 עד 4 לחוק זה ביום 1 בינואר 2012 ואולם תחילתו של סעיף 46א(1) לפקודה כנוסחו בסעיף 1(1)(א) לחוק זה וביטולו של סעיף 46 לפקודה, כאמור בסעיף 1(2) לחוק זה".

שגית אפיק: במקום שכאן זה יהיה 1 בינואר 2011, זה יהיה 1 בינואר 2012.

משה גפני: בסדר.

ליאת גרבר: אני מבקשת הסתייגות.

משה גפני: אנחנו מצביעים על הסתייגות שר האוצר.

משה גפני: שר האוצר יודע שאת מסתייגת?

ליאת גרבר: שר האוצר נתן לי.

ליאת גרבר: אני יכולה להתייעץ.

משה גפני: לא.

משה גפני: אין צורך.

משה גפני: ההסתייגות של שר האוצר היא שהמדד ייספר החל מה-1 בינואר 2013 על אף שאני ביקשתי להעלות מתשעה מיליון לעשרה מיליון.

ליאת גרבר: לא.

ליאת גרבר: אתם ביקשתם להעלות לתשעה מיליון.

משה גפני: קודם ביקשתי להעלות לעשרה מיליון ואמרתם לא.

משה גפני: יש הסתייגות של אורי אריאל.

משה גפני: אנחנו מצביעים על ההסתייגות של שר האוצר.

משה גפני: בעד אישור ההסתייגות של שר האוצר – ההסתייגות לא התקבלה

משה גפני: ההסתייגות של שר האוצר לא התקבלה.

משה גפני: אפשר להעלות את זה למליאה.

שגית אפיק: לא.

שגית אפיק: רק אם היא תגיש.

שגית אפיק: הסתייגות של שר היא הסתייגות בכתב שחתומה על ידי השר.

משה גפני: השר עסוק עכשיו בהעלאת יעד הגירעון.

משה גפני: שיגיש הסתייגות.

משה גפני: אני מאוד מבקש שהוא יגיש את ההסתייגות כך שלפחות נוכל לומר קבל עם ועולם שאני בריון גדול ואני הולך נגד שר האוצר.

משה גפני: אנחנו מצביעים על אישור הצעת חוק לתיקון פקודת מס הכנסה (מס' 188) (תרומה למוסד ציבורי), התשע"ב-2011 2011 כפי שהקריאה היועצת המשפטית של הוועדה ועם התוספות שהציעה היועצת המשפטית ליאת גרבר.

משה גפני: הצעת החוק עליה הסכמנו בסופו של דבר לאחר שכל ההסתייגויות נפלו.

משה גפני: בעד אישור הצעת החוק – הצעת החוק לא התקבלה

משה גפני: הצעת החוק לא התקבלה.

משה גפני: אני מגיש על זה רביזיה.

משה גפני: בעוד חצי שעה תהיה הצבעה.